
[bookmark: Start]בתוקף סמכותי לפי הוראות סעיפים 2(ב) ו-42(א)(2) לחוק הפיקוח על שירותים פיננסיים (ביטוח), התשמ"א-1981 וסעיפים 39(ב) ו-40 לחוק הפיקוח על שירותים פיננסיים (קופות גמל), התשס"ה-2005, ולאחר התייעצות עם הוועדה המייעצת, להלן הוראותיי:

1. כללי
קצב השינויים המהיר בעולם הטכנולוגי כמו גם התלות בכלים טכנולוגים יוצרים חשיפות ואיומים חדשים. בשנים האחרונות גדל מספר אירועי הסייבר המתרחשים בגופים פיננסיים בארץ ובעולם. נוסף על הגידול במספר האירועים, חלה גם עליה ברמת התחכום ועמה גם פוטנציאל הנזקים של מתקפות הסייבר ואירועי כשל טכנולוגי נוספים.
המתקפות יכולות להיגרם על ידי תוקפים שונים, מתוך הארגון ומחוצה לו, והן יכולות להיות בעלות מאפיינים שונים, כגון: מתקפות דיוג (פישינג), DDOS (מניעת שירות), הנדסה חברתית ותקיפות אחרות תוך שימוש בדואר האלקטרוני או תוכנות זדוניות. המתקפות עלולות לגרום בין היתר לגניבת מידע רגיש, פגיעה (הצפנה, מחיקה, שינוי) או שיבוש של מידע, השחתה ופגיעה באתרי אינטרנט, גניבת כסף וריגול תעשייתי או מדיני. נדרשת מומחיות רבה באיתור התקיפות, במניעתן, ובמקרה של התממשות האיום – גם בהתאוששות ובמזעור הנזקים. 

היקף החשיפה לאיומי סייבר משתנה מארגון לארגון ותלוי בגורמים שונים ומגוונים, ביניהם תחומי פעילות, גודל הגוף, רגישות המידע הקיים בגוף, מידת התלות של הגוף בכלים טכנולוגים, אופן שמירת המידע בגוף וכן גורמים נוספים שעלולים להגביר את הרצון והמוטיבציה של התוקפים לפגוע בו.

הנזקים הכלכליים והעסקיים עקב תקיפת סייבר עלולים להגיע להיקף משמעותי עד כדי מצב של פגיעה ביכולת הגוף המוסדי לעמוד ביעדי השירות וביעדי ההמשכיות העסקית שלו. ההתאוששות ותיקון  הנזקים עד לחזרת הגוף המוסדי לפעילות מלאה עשויים להיות מורכבים.
על רקע כל אלה, רשות שוק ההון, ביטוח וחיסכון (להלן – רשות שוק ההון או הרשות) רואה חשיבות רבה בקבלת עדכון מידי ומפורט ככל הניתן במקרה של אירוע סייבר או אירוע טכנולוגי אחר אשר יש לו השפעה על התנהלותו של הגוף המוסדי. עולה הצורך להסדיר את הדיווח לרשות על קרות אירוע כאמור, ובכלל זאת את מועדי הדיווח, אופן הדיווח ותוכנו, ולהסדיר את דיווחים עוקבים, לאורך כל האירוע, עד לסיומו.
מטרת חוזר זה היא לקבוע את סוגי המקרים בהם נדרש גוף מוסדי לדווח לממונה על אירועי סייבר וכשל טכנולוגי והוראות נוספות בנוגע לדיווחים אלה, על מנת להבטיח כי הגוף נוקט את הצעדים הדרושים לצמצום הנזק הנובע מאירוע זה, לוודא ביצוע תהליכים נאותים של התאוששות והפקת לקחים בעקבות האירוע ולאפשר לרשות לנקוט פעולות משלימות כאשר קיים חשש לאירוע בעל השפעה רחבה.

2. [bookmark: _Ref531255108]הגדרות
אירוע – אירוע סייבר, אירוע אבטחת מידע או אירוע כשל טכנולוגי;
אירוע אבטחת מידע – כל מקרה שבו חלה פגיעה בסודיות, שלמות או זמינות של מידע;
אירוע כשל טכנולוגי – התרחשות או תוצאה שאינם צפויים או שאינם מתוכננים כחלק מהפעילות התקינה של הגוף המוסדי ואשר יש להם השפעה משבשת על הפעילות התקינה של מערכות טכנולוגיות המשמשות את הגוף המוסדי וכפועל יוצא גורם לשיבוש פעילותו העסקית של הגוף המוסדי, תהליך או פונקציה השייכים לו, לרבות כשלים שמקורם במערכות חשמל, מים, מערכות תומכות ושירותים תומכים;
אירוע סייבר – כל מקרה של תקיפת מערכות או אמצעי טכנולוגי אחר ששייכים לגוף המוסדי, העלולה לפגוע בסודיות, שלמות או זמינות מערכות או המידע של גוף מוסדי;
ועדת היגוי – ועדת היגוי לניהול סיכוני סייבר כמפורט בסעיף 3.א(3) לחוזר סייבר;
חוזר סייבר – חוזר גופים מוסדיים 2016-9-14 "ניהול סיכוני סייבר בגופים מוסדיים" (31.8.2016); 
שעות עבודה מקובלות – ימים א'-ה' שהם ימי עסקים כהגדרתם בהוראות שער 1 לחוזר המאוחד, בין השעות 08:00-18:00.

3. אירוע חייב בדיווח 
1. גוף מוסדי ידווח לממונה על אירוע אשר עשויה להיות לו השפעה מהותית על הגוף המוסדי או על לקוחותיו. 
2. אירוע יוגדר מהותי על ידי גוף מוסדי בהתאם לנהליו הפנימיים או בהתקיים לפחות אחד מהתבחינים הבאים:
1) כל אירוע הגורם לשיבוש מהותי בפעילות הגוף המוסדי, והטיפול בו לא הסתיים תוך שלוש שעות מתחילתו; 
2) אירוע בו נפגעו או הושבתו מערכות ייצור של הגוף המוסדי המכילות מידע רגיש למשך של יותר משלוש שעות;
3) כל אירוע בעל השפעה מהותית, בהתאם להערכת הגוף המוסדי, על זכויות עמיתים או מבוטחים של הגוף המוסדי;
4) אירוע שמצריך מעורבות ישירה של מנהל הגנת הסייבר או מנהל מערכות המידע בהיקף של שלוש שעות ומעלה;
5) אירוע סייבר המעיד על מתווה תקיפה חדש או המעיד על רמת מורכבות גבוהה;
6) קיימות אינדיקציות לכך שמידע רגיש אודות עמיתים או מבוטחים של הגוף המוסדי נחשף, דלף, שובש או נמחק; 
7) קיימות אינדיקציות לכניסת גורם זר למערכות הגוף המוסדי, או כניסה של גורם אחר ללא הרשאות מתאימות או גורם בעל הרשאות אשר נכנס למערכות למטרה שאיננה אחת מהמטרות שלשמן קיימת עבורו הרשאה למערכות; 
8) דרישת כופר או סחיטה מכל גורם שהוא;  
9)  אירוע אצל ספק שירות חיצוני או בעל רישיון המחובר למערכות הגוף המוסדי, אשר הביא את הגוף המוסדי לנקוט בפעולות הגנה או מנע על מנת להתמודד עם החשיפה למערכות הגוף המוסדי;
10) קבלת דיווח או פניה לגבי אירוע מגורם חיצוני לגוף המוסדי, למעט דיווחים המגיעים בעקבות בדיקות או ביקורות שבוצעו ביוזמת הגוף המוסדי או הרשות;
11) אירוע אשר דווח לגופי ממשלה ואכיפה אחרים.
4. דיווח ראשוני על אירוע
1. אירע אירוע שמחייב דיווח בהתאם לסעיף 3 לעיל, יעביר גוף מוסדי יעביר דיווח טלפוני ראשוני בסמוך ככל הניתן ועד שעתיים מזיהוי האירוע, ולאחר מכן ישלים דיווח ראשוני בכתב עד 8 שעות ממועד הדיווח הטלפוני הראשוני, ככל שלא התקבלה הנחיה שונה מרשות שוק ההון. 
2.  הדיווח הטלפוני יתבצע בכל שעה ובכל יום, ללא תלות בשעות העבודה המקובלות, ויועבר למנהל מחלקת טכנולוגיות מידע וסייבר או לאיש הקשר של הגוף המוסדי במחלקת הפיקוח על גופים מוסדיים ברשות (להלן – רפרנט או רפרנט הרשות). הדיווח הטלפוני ילווה בדיווח ראשוני באמצעות דוא"ל incident_report@mof.gov.il.
3. יובהר, כי ככל שזוהה אירוע נוסף בהתאם לסעיף 3 לעיל, או חלה התפתחות באירוע הנוכחי אשר עונה על אחד מהתבחינים המפורטים בסעיף 3 לעיל, הגוף המוסדי מחויב בדיווח טלפוני נוסף כאמור בסעיפים א' ו-ב' לעיל.  
4. במקרה בו מועד הדיווח הראשוני בכתב הוא בשעות שאינן שעות העבודה המקובלות, הדיווח הראשוני בכתב יועבר עם תחילת שעות העבודה המקובלות ביום העוקב, אלא אם התקבלה הנחיה אחרת מרשות שוק ההון. 
5. הדיווח בכתב ידווח על גבי קובץ אקסל "טופס דיווח אירוע טכנולוגי". הדיווח יועבר דרך הכספת, לתיקיית Technology. ככל שלגוף המוסדי אין יכולת לשלוח דיווח זה דרך הכספת הייעודית, הדיווח יועבר למחלקת טכנולוגיות מידע וסייבר ברשות שוק ההון בעותק קשיח או באמצעות דוא"ל חיצוני כאשר כלל המידע המועבר באמצעי זה יאובטח בסיסמה אשר תימסר בנפרד מהדוא"ל לרפרנט הגוף המוסדי. לפני כל הגשת דיווח, יש להוריד מהאתר קובץ דיווח מעודכן. לא יתקבל קובץ סרוק או מועתק משנה אחרת, קובץ שנבנה באופן עצמאי או קובץ PDF.
שם הקובץ יישא את השם הבא: cyber_xxxxxxxxx_ddmmyyyyhhmm.xlxs
1) xxxxxxxxx מציין את מספר הזיהוי של החברה (ח.פ);
2)  ddmmyyyyhhmm מציין את תאריך ושעת הדיווח;
3) סיומת הקובץ תהיה xlsx בלבד.

5. דיווחים במהלך אירוע
1. גוף מוסדי נדרש לשלוח בכתב נתונים מעודכנים על פרטי האירוע ובכל מקרה ככל שחלו שינויים מהותיים בפרטי האירוע ו/או בהשלכותיו, בתדירות שלא תפחת מאחת ליום, ככל שלא התקבלה הנחיה אחרת מרשות שוק ההון. הדיווח יתבצע על גבי "טופס דיווח אירוע טכנולוגי".

6. דיווח על סיום אירוע
1. אירע אירוע שהוגדר מהותי בהתאם לאמור בסעיף 3(ב) לעיל, יידרש גוף מוסדי לדווח לרפרנט הרשות על סיום האירוע. 
2. סיום אירוע יוגדר בהתאם לתבחינים ולתרחישים שגוף מוסדי יגדיר מראש בנוהל, ולכל הפחות מצב בו ההערכה הסבירה היא כי אין חשש להישנות, החרפה או התפשטות של האירוע. התבחינים הפרטניים לסיום אירוע מסוים ייקבעו במהלך הטיפול באירוע ויאושרו על ידי ועדת ההיגוי. 
3. הדיווח אודות סיום האירוע יתבצע טלפונית עד שעתיים מקבלת ההחלטה על סיום האירוע, ודיווח בכתב על גבי "טופס דיווח אירוע טכנולוגי" יושלם ויועבר לרשות עד 8 שעות ממועד סיום האירוע. 
7. תחולה 
הוראות חוזר זה יחולו על כלל הגופים המוסדיים.

8. תחילה
תחילתו של חוזר זה ביום 30 בספטמבר 2021.


ד"ר משה ברקת
הממונה על שוק ההון, ביטוח וחסכון












































ד ב ר י   ה ס ב ר

כללי
חוזר גופים מוסדיים 2016-9-4 שעניינו "ניהול סיכוני סייבר בגופים מוסדיים" (31.8.2016) (להלן – חוזר סייבר) קובע, בין היתר, כי גוף מוסדי ידווח בהקדם האפשרי לממונה על כל אירוע סייבר משמעותי אשר כתוצאה ממנו, באופן ישיר או עקיף, נפגעו או הושבתו מערכות ייצור המכילות מידע רגיש למשך של יותר משלוש שעות, או שקיימות אינדיקציות לכך שמידע רגיש של לקוחות הגוף המוסדי או עובדיו נחשף או דלף.   
בעקבות העליה בהיקף ובמורכבות אירועי הסייבר ואבטחת המידע על ארגונים שונים בישראל בכלל, ונגד גופים פיננסיים בפרט, ובמיוחד לאור אירועי סייבר אשר התרחשו בתקופה האחרונה נגד גופים מוסדיים אשר נמצאים תחת פיקוח רשות שוק ההון, וכן לאור החשיבות ההולכת וגוברת של מערכות טכנולוגיות והסיכונים הפוטנציאלים הנובעים מאירועים שונים של כשל טכנולוגי, עולה הצורך לחדד את אופן הדיווח וקבועי הזמנים לדיווח לממונה, וכן להרחיב את הגדרת האירועים אשר יש לדווח אודותיהם באופן מידי לרגולטור. 
מטרת חוזר זה לקבוע תבחינים אשר יגדירו בצורה ברורה באילו מקרים יש לדווח לממונה אודות אירועי סייבר, אבטחת מידע או כשל טכנולוגי, על פי מבחנים איכותיים וכן על פי רמת מהותיות האירוע. כמו כן, החוזר קובע תוך כמה זמן מרגע תחילת האירוע יש לדווח, ומגדיר פורמט מובנה לדיווח ראשוני. 

לסעיף 2
מוצע לקבוע הגדרות המבחינות בין אירוע סייבר, הנובע מתקיפה מכוונת על מערכות או אמצעים טכנולוגיים; אירוע אבטחת מידע, אשר כולל כל אירוע בו חלה פגיעה בסודיות, שלמות או זמינות של מידע; ואירוע כשל טכנולוגי, אשר בו חלה פגיעה במערכות טכנולוגיות המשמשות את הגוף המוסדי אשר בעקבותיה ישנו שיבוש בפעילות הגוף המוסדי. 

לסעיף 3
מוצע לקבוע כי גוף מוסדי ידווח לממונה אודות אירוע אשר יש לו השפעה מהותית על עסקי הגוף המוסדי או על לקוחות הגוף המוסדי. רמת המהותיות תיקבע בנהליו הפנימיים של הגוף המוסדי ועל פי שיקול דעתו המקצועי. בנוסף, מוצע לקבוע תבחינים שונים לאירוע החייב בדיווח, בנוסף לקביעת רמת המהותיות אשר נשארת באחריות הגוף המוסדי. התבחינים המוצעים, נוסף על התבחינים הקיימים כיום בחוזר סייבר, הם כמפורט להלן: השפעה אפשרית של האירוע על זכויות עמיתים או מבוטחים; מידת ומשך המעורבות הישירה של מנהל הגנת הסייבר ו/או מנהל מערכות המידע באירוע; אירוע סייבר אשר מסתמן כמעיד על מתווה תקיפה חדש או על רמת מורכבות גבוהה; אינדיקציות לכניסת גורם זר או לא מורשה למערכות הגוף המוסדי; דרישת כופר או סחיטה אשר התקבלה בגוף המוסדי; אירוע אצל ספק חיצוני או בעל רישיון אשר הביא את הגוף המוסדי לנקוט בפעולות הגנה או מנע על מערכות הגוף; פניה או דיווח מגורם חיצוני לגוף המוסדי אודות אירוע סייבר; ומקרה בו הגוף המוסדי דיווח על אירוע סייבר לרשות אחרת. 

לסעיף 4
מוצע לקבוע זמנים מוגדרים להעברת הדיווח הראשוני אודות אירוע לממונה, הן טלפונית והן בכתב. גוף מוסדי יידרש להעביר דיווח טלפוני ראשוני עד שעתיים מזיהוי אירוע, ולהשלים את הדיווח בכתב תוך 8 שעות. דיווח בכתב ייעשה על גבי טופס דיווח אירוע ויכלול התייחסות לפרטי האירוע הידועים עד למועד הדיווח.

לסעיף 5
מוצע לקבוע כי כל עוד האירוע נמשך, גוף מוסדי יעביר לממונה דיווחים יומיים אודות האירוע שיכללו עדכונים והתפתחויות, ככל שאלו קיימים. הדיווח היומי יועבר על גבי טופס דיווח אירוע, בדומה לדיווח הראשוני אודות האירוע.

לסעיף 6
מוצע לקבוע כי גוף מוסדי אשר דיווח על אירוע סייבר יידרש לדווח על סיומו. סיום האירוע יוגדר בהתאם לקריטריונים אשר ייקבעו על ידי הגוף המוסדי מבעוד מועד. בכל מקרה, אין לדווח על סיום אירוע במקרה בו עדיין יש חשש להישנות, החרפה או התפשטות של האירוע.

